Montecasino-lyk: Twee bly in aanhouding | Maroela Media
Jean-Pierre Malan (32) en Maruschka Robinson (24) het Woensdag vlugtig in die Randburg-landdroshof in verband met die moord op Dustan Blom (36).
Die saak is tot 6 November uitgestel vir verdere ondersoek en om Robinson se pas-aangestelde regsverteenwoordiger, Mark van Schalkwyk, tyd te gun om op dreef te kom met die saak.
Blom, die pa van 'n tweeling, se lyk is op 22 September in die kattebak van sy voertuig in die parkeerterrein van Montecasino in Fourways, Johannesburg ontdek nadat veiligheidswagte 'n slegte reuk uit die motor waargeneem het.
Robinson, 'n voormalige ontkleedanser, is op 24 September in hegtenis geneem. Malan, haar kêrel, is twee dae ná haar inhegtenisname in 'n herberg in Randburg aangekeer.
Robinson het na bewering 'n kamer by Blom gehuur.
Malan het Woensdag skaars enige aandag aan Robinson geskenk. Albei verdagtes het ook min aandag aan die kameraspanne geskenk wat, voor die verhoor begin het, foto's van hulle geneem het. Die twee weerhou nog hul reg om vir borgtog aansoek toe doen en bly in aanhouding tot die volgende hofverskyning. Dit is nog nie seker of hulle in daardie stadium vir borgtog gaan aansoek doen nie.
Staatsaanklaer Yusuf Baba het gesê die saak gaan na verwagting later na die hooggeregshof verwys word.